যশোরে ১১ কেজি স্বর্ণের বারসহ আটক ৩
যশোরে বর্ডার গার্ড বাংলাদেশ (বিজিবি) সদস্যরা অভিযান চালিয়ে প্রায় ১১ কেজি স্বর্ণের বার উদ্ধার ও তিন চোরাকারবারীকে আটক করেছে।







সোমবার ভোরে যশোর-বেনাপোল মহাসড়কের নতুনহাট এলাকায় অভিযান চালিয়ে প্রাইভেটকার থেকে এই স্বর্ণের বার উদ্ধার করা হয়।




আটককৃতরা হলেন যশোরের শার্শা উপজেলার দুর্গাপুর গ্রামের আব্দুল জব্বারের ছেলে জাহিদুল ইসলাম (৩৮), আমলাই গ্রামের আনারুল ইসলামের ছেলে ইয়াকুব আলী (২৮) ও কুমিল্লার দাউদকান্দি উপজেলার নলচক গ্রামের মনির হোসেনের ছেলে দেলোয়ার হোসেন (২৩)।
 
৪৯ বিজিবি যশোর ব্যাটালিয়নের অধিনায়ক লে. কর্নেল মো. সেলিম রেজা জানান, স্বর্ণপাচার, হুন্ডি ও মাদক চোরাচালান বন্ধে বিজিবির বিশেষ অভিযান জোরদার করা হয়েছে। এই অভিযানের অংশহিসেবে সোমবার ভোরে সুবেদার মিজানুর রহমানের নেতৃত্বে বিজিবি যশোর-বেনাপোল মহাসড়কে অভিযান চালায়।
অভিযানকালে নতুনহাট ইটভাটা সংলগ্ন রাস্তায় একটি প্রাইভেটকার তল্লাশি করা হয়। তল্লাশিকালে ওই প্রাইভেটকার থেকে ৯৪ পিস স্বর্ণের বার উদ্ধার এবং ৩ জনকে আটক করা হয়।
আটক প্রাইভেট কারের মালিক যশোরের শার্শা উপজেলার পুটখালি গ্রামের ইমান আলী।
উদ্ধারকৃত স্বর্ণের বারের ওজন ১০ কেজি ৯৩৫ গ্রাম। এর আনুমানিক মূল্য ৬ কোটি ৬০ লাখ টাকা বলে জানিয়েছে বিজিবি।
 
আটক ৩ আসামি বিজিবির জিজ্ঞাসাবাদে স্বীকার করেছে, এই স্বর্ণের বারগুলো ঢাকার শ্যামলী থেকে তারা সংগ্রহ করে ভারতে পাচারের উদ্দেশ্যে বেনাপোল নিয়ে যাচ্ছিল। স্বর্ণের বারসহ আটক আসামিদের বিরুদ্ধে মামলার প্রক্রিয়া চলছে।

যশোরে বর্ডার গার্ড বাংলাদেশ (বিজিবি) সদস্যরা অভিযান চালিয়ে প্রায় ১১ কেজি স্বর্ণের বার উদ্ধার ও তিন চোরাকারবারীকে আটক করেছে।